
–	so zreteľom na žiadosť zástupcu prokurátora na súde prvého stupňa v Aténach o zbavenie Ioannisa Lagosa imunity, ktorú zástupca prokurátora Najvyššieho súdu Grécka zaslal listom z 31. mája 2023 v súvislosti s možnými obvineniami z trestného činu (Re. ABM: RB 2022/13-EG: 104 – 23/3) a ktorá bola oznámená na plenárnej schôdzi 14. júna 2023,
–	po vypočutí Ioannisa Lagosa v súlade s článkom 9 ods. 6 rokovacieho poriadku,
–	so zreteľom na článok 8 Protokolu č. 7 o výsadách a imunitách Európskej únie, a na článok 6 ods. 2 Aktu z 20. septembra 1976 o priamych a všeobecných voľbách poslancov Európskeho parlamentu,
–	so zreteľom na rozsudky Súdneho dvora Európskej únie z 21. októbra 2008, 19. marca 2010, 6. septembra 2011, 17. januára 2013 a 19. decembra 2019[footnoteRef:1], [1:  	Rozsudok Súdneho dvora z 21. októbra 2008, Marra/De Gregorio a Clemente, C-200/07 a C-201/07, ECLI:EU:C:2008:579; rozsudok Všeobecného súdu z 19. marca 2010, Gollnisch/Parlament, T-42/06, ECLI:EU:T:2010:102; rozsudok Súdneho dvora zo 6. septembra 2011, Patriciello, C163/10, ECLI: EU:C:2011:543; rozsudok Všeobecného súdu zo 17. januára 2013, Gollnisch/Parlament, T-346/11 a T-347/11, ECLI:EU:T:2013:23; rozsudok Súdneho dvora z 19. decembra 2019, Junqueras Vies, C-502/19, ECLI:EU:C:2019:1115.] 

–	so zreteľom na článok 5 ods. 2, článok 6 ods. 1 a článok 9 rokovacieho poriadku,
–	so zreteľom na správu Výboru pre právne veci (A9-0027/2024),
A.	keďže zástupca prokurátora na súde prvého stupňa v Aténach podal žiadosť o zbavenie Ioannisa Lagosa poslaneckej imunity s cieľom začať proti nemu trestné konanie na základe vyhlásenia, ktoré zverejnil na internete;
B.	keďže Ioannis Lagos 1. marca 2022 uverejnil na webovom sídle svojej strany správu, ktorá údajne predstavuje verejné podnecovanie k násiliu alebo nenávisti voči skupine ľudí identifikovaných na základe národného pôvodu, náboženstva alebo sexuálnej orientácie v rozpore s článkom 1 gréckeho zákona č. 927/1979 zmeneného gréckymi zákonmi č. 4285/2014 a č. 4491/2017;
C.	keďže 2. marca 2022 grécke Stredisko pre sledovanie helsinských dohôd oznámilo súdu prvého stupňa v Aténach na účely informovania a prijatia potrebných opatrení správu, ktorú Ioannis Lagos v predchádzajúci deň zverejnil;
D.	keďže 1. marca 2022 sa Ioannis Lagos zúčastnil na hlasovaní v pléne Európskeho parlamentu o návrhu uznesenia o ruskej agresii voči Ukrajine a keďže v ten istý deň po hlasovaní uverejnil na webovom sídle svojej strany vyhlásenie s názvom „Nenechám sa kúpiť ani neporuším svoje zásady a presvedčenie“, v ktorom vysvetľuje dôvody, ktoré viedli k tomu, ako hlasoval;
E.	keďže na základe tohto vyhlásenia je Ioannis Lagos údajne vinný z verejného podnecovania k násiliu a nenávisti voči skupine ľudí identifikovaných na základe národného pôvodu, náboženstva alebo sexuálnej orientácie, čo predstavuje trestný čin podľa článku 1 gréckeho zákona č. 927/1979 zmeneného gréckymi zákonmi č. 4285/2014 a č. 4491/2017;
F.	keďže poslanecká imunita nie je osobná výsada poslanca, ale záruka nezávislosti Európskeho parlamentu ako celku a jeho poslancov;
G.	keďže na jednej strane Európsky parlament nemožno považovať za súd a na druhej strane poslanec nemôže byť v súvislosti s postupom zbavenia imunity považovaný za obvineného;
H.	keďže v článku 8 Protokolu č. 7 o výsadách a imunitách Európskej únie sa stanovuje, že poslanci Európskeho parlamentu nesmú byť vyšetrovaní, zadržaní alebo stíhaní pre názory alebo hlasovanie počas výkonu svojej funkcie;
I.	keďže vyhlásenie poslanca mimo Európskeho parlamentu môže predstavovať stanovisko vyjadrené pri výkone jeho funkcie v zmysle článku 8 protokolu, ak obsahuje subjektívne hodnotenie, ktoré má priamu a zjavnú súvislosť s výkonom funkcie poslanca v Európskom parlamente; keďže otázka, či ide o takýto prípad, sa preto musí zodpovedať na základe povahy a obsahu vyhlásenia, a nie na základe miesta, kde k vyhláseniu došlo;
J.	keďže v súčasnosti sa politická diskusia, na ktorej sa poslanci Európskeho parlamentu zúčastňujú pri výkone svojho mandátu, čoraz častejšie odohráva aj mimo priestorov Európskeho parlamentu, a to aj na internete;
K.	keďže v tejto súvislosti uverejnil Ioannis Lagos predmetné vyhlásenie ako poslanec Európskeho parlamentu a keďže možno predpokladať, že existuje priama a zrejmá súvislosť medzi posudzovaným vyhlásením a poslaneckým mandátom Ioannisa Lagosa;
1.	rozhodol nezbaviť Ioannisa Lagosa imunity;
2.	poveruje svoju predsedníčku, aby ihneď postúpila toto rozhodnutie a správu gestorského výboru príslušnému orgánu Helénskej republiky a Ioannisovi Lagosovi.

